L’IES Vicent Andrés Estellés inaugura el curs “Naturalesa, Art i Tecnologia” amb una xarrada del catedràtic Jesús Conill
2025-07-24

El passat 18 de desembre, l’IES Vicent Andrés Estellés de Burjassot va celebrar la sessió inaugural del curs “Naturalesa, art i tecnologia”, una proposta acadèmica que serà impartida al llarg de 2025 per membres del claustre de professors i que està oberta a tota la comunitat educativa. La conferència inaugural, titulada “Els fins de la paideia”, va estar a càrrec d’un convidat d’honor: el professor Jesús Conill Sancho, catedràtic de Filosofia Moral i Política a la Universitat de València , qui, de manera desinteressada, va compartir la seua saviesa amb els presents. En la sessió, va ser present la regidora d’Educació, Manuela Carrero, a més de famílies, alumnat i personal docent.

El director de l’institut, David Llavata, va presentar al ponent i va subratllar la rellevància de la filosofia com a fonament essencial de l’educació secundària. Enfront dels sofistes del nostre temps, va insistir en la urgència de retrobar-nos amb el pensament grec de tradició dialèctica, l’ensenyament de la qual continua sent la base de tota educació que aspire a la universalitat, l’objectivitat i la formació de la ciutadania. En aquest context, la intervenció del professor Conill va resultar especialment valuosa, ja que, com a aristotèlic de gran talla, va oferir una reflexió profunda sobre els fins de l’educació (paideia), recordant el llegat de gegants hel·lens com Plató i Aristòtil, i la vigència d’una educació ètica que forme als individus en l’excel·lència (areté), tant per a si mateixos com per a la comunitat (koinonia).

En resum, la intervenció de Conill va oferir una perspectiva de gran profunditat sobre l’educació, entesa com un procés transformador que transcendeix la mera instrucció tècnica. La seua reflexió va destacar la vocació de la paideía per a formar ciutadans virtuosos, capaços d’harmonitzar l’excel·lència personal amb un compromís actiu en la construcció del bé comú.

L’IES Vicent Andrés Estellés ha expressat el seu més sincer agraïment al catedràtic Jesús Conill per la seua generosa participació adduint que “és un veritable luxe comptar amb un filòsof de la seua categoria, la presència de la qual enriqueix enormement la nostra comunitat educativa. També agraïm als professors Amparo Muñoz i José Luis Sánchez per la seua incansable labor en l’organització d’aquest esdeveniment”.